《送陈大舍》
明代·郑真

藕堂古云耕战地，孤塔重重碧云际。山川钟秀产英豪，将相公侯夸富贵。

而翁亲际六龙飞，胸中韬略皆神机。当年介胄阵前决，凯歌夜踏明月归。

向来介胄云南去，花角群蛮争款附。圣恩建节表殊功，万灶貔貅旗鼓树。

太平鲸岛无浪波，吴山满眼浮青螺。佳儿省觐拜庭下，辕门衎乐当如何。

彩舞翩跹五云起，苍玉杯深浮绿蚁。雅歌我欲赋南陔，海内同称陈孝子。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。